રંજના : આપે ‘કોડિયું’ તથા ‘સ્વરાજધર્મ’ જેવા સામયિકોનો ઉલ્લેખ કર્યો તો એના વિષે થોડી વાત કરીએ. મનસુખભાઈ સલ્લાએ આપના વિષે કહ્યું છે, “ભલભલાને દેખાય નહીં તે પળવારમાં પરખે, પારખે અને પચાવે તે દર્શક.” અને આપના પળવારમાં પરખી, પારખી અને પચાવેલા વિચારો સંખ્યાબંધ પુસ્તકો ઉપરાંત સામયિકોમાં પણ પ્રકાશિત થયા છે. ગ્રામદક્ષિણા મૂર્તિ ટ્રસ્ટ એ લોકાભિમુખ નઈતાલિમી કેળવણી દ્વારા સંતુલિત વિકાસ સાધવા પ્રયત્નશીલ એવી સંસ્થા છે. ‘કોડિયું’ એ સંસ્થા દ્વારા પ્રકાશિત માસિક છે જેના આદ્ય તંત્રી નાનાભાઈ ભટ્ટ હતા, પછી આપે તેની ધુરા સંભાળી. એવી જ રીતે ‘સ્વરાજધર્મ’નું તંત્રીપદ વજુભાઈ શાહના અવસાન બાદ આપે સંભાળ્યું. તો સામયિકોમાં લેખ લખવા અને તંત્રી પદ સંભાળવાનું કાર્ય અન્ય અનેકવિધ જવાબદારીઓ છતાં શા માટે સ્વીકાર્યું એ જાણવાનું મન થાય.